WIN ร้อนแรง! บวกเกือบ 7% หลังขายหุ้น “บางปะกง โซล่า เพาเวอร์” ลดความเสี่ยง
WIN ร้อนแรง! บวกเกือบ 7% ณ เวลา 12.02 น. ราคาอยู่ที่ 0.95 บ. บวก 0.06 บ. หรือ 6.74% สูงสุดที่ 0.97 บ. ต่ำสุดที่ 0.90 บ. มูลค่าซื้อขายที่ 31.70 ลบ. ขณะที่เช้านี้บริษัทแจ้งขายหุ้น “บางปะกง โซล่า เพาเวอร์” ส่งผลให้คงเหลือสัดส่วนการถือหุ้นเพียง 6.12%
21 ก.ย. 2558

ผู้สื่อข่าวรายงานว่า ราคาหุ้นบริษัท สวนอุตสาหกรรม วินโคสท์ จำกัด (มหาชน) หรือ WIN ณ เวลา 12.02 น. ราคาอยู่ที่ 0.95 บาท บวก 0.06 บาท หรือ 6.74% สูงสุดที่ 0.97 บาท ต่ำสุดที่ 0.90 บาท มูลค่าซื้อขายที่ 31.70 ล้านบาท ขณะที่ดัชนีตลาดหุ้นไทยโดยรวมลบ 0.34%
สำหรับปัจจัยที่ส่งผลให้ราคาหุ้นมีการปรับตัวขึ้นสวนทางดัชนี คาดว่ามาจากประเด็นที่  WIN แจ้งว่าจะขายหุ้นบริษัท บางปะกง โซล่า เพาเวอร์ จำกัด ซึ่งเป็นผู้ผลิตไฟฟ้าพลังงานแสงอาทิตย์บนหลังคาในเขตพื้นที่สวนอุตสาหกรรมวินโคสท์ ขนาด 750 โลวัตต์ ให้กับ บริษัท โปรแคป อินเวสเม้นท์ จำกัด จำนวน 42.88% คิดเป็นมูลค่า 21.01 ล้านบาท
อนึ่งก่อนหน้านี้ WIN ได้ตกลงขายหุ้นบริษัทดังกล่าวให้กับ บริษัท คอมพาสส์  อีสต์  อินดัสตรี้  (ประเทศไทย) จำกัด (มหาชน) หรือ CEI จำนวน 51% คิดเป็นมูลค่า 24.99 ล้านบาท ดังนั้น การขายหุ้นให้กับทั้งสองรายจะส่งผลให้ WIN คงเหลือสัดส่วนการถือหุ้นในบางปะกง โซล่าฯเพียง 6.12%
ทั้งนี้ เพื่อเป็นการลดความเสี่ยงในการจัดหาเงินลงทุนเองทั้งโครงการ ขณะที่บริษัทยังได้รับเงินปันผลจากการถือหุ้นตามสัดส่วนการลงทุนอยู่ และยังมีรายได้ค่าเช่าหรือบริการพื้นที่บนหลังคาที่แน่นอนจากพื้นที่ที่ไม่ก่อให้เกิดรายได้ตลอดระยะเวลา 20 ปี